**Raport narativ Erasmus**

**An universitar 2012-2013**

**Studentă: Pop Andreea Marcela**

**Instituția gazdă: Universidad de Málaga, Spania**

**Specializarea: Limba şi literatura română – Limba şi literatura engleză**

Se spune că orice călătorie, oricât ar fi de lungă, începe cu un pas. Niciodată nu mi-aș fi închipuit că făcându-l, lucrurile din jurul meu vor căpăta cu totul și cu totul alte nuanțe și că felul în care mă raportez la viață va fi unul radical diferit. O astfel de experiență presupune schimbare și maturizare, printre altele.

Pentru mine, totul a început la sfârșitul lunii august, când am ajuns în orașul care avea să îmi fie casă pentru aproximativ 6 luni, fără emoții prea mari, dar cu câteva semne de întrebare privitoare la ceea ce mă aștepta acolo. Ce am remarcat din prima încă de când am ieșit din aeroport a fost aerul puțin înăbușitor, specific climei din sudul Spaniei. Oraș-port, la o distanță destul de mică de Gibraltar, și prin urmare, de continentul african, Málaga este o opțiune excelentă pentru cei care iubesc soarele (nu degeaba este numită capitala Coastei Soarelui, acolo am văzut cel mai senin cer și cele mai impresionante apusuri!) și plaja. Neavând un apartament deja asigurat, primele 3 zile le-am petrecut interesându-mă de posibilitățile de cazare, dar după foarte scurte căutări, am ales varianta cea mai bună pentru noi (plecată fiind acolo cu o colegă din țară) și astfel ne-am găsit locul într-un apartament dotat cu absolut tot ce aveam nevoie, la o distanță relativ mică de campusul Teatinos, centrul orașului și plajă. Orice tentativă de a-ți găsi o chirie seamănă puțin cu participarea la un joc de noroc, mulți studenți Erasmus cu care am vorbit ulterior spunându-mi despre peripețiile lor până a ajunge la un proprietar cu care să se poată înțeleagă mai bine. Ei bine, noi am fost foarte norocoase din acest punct de vedere; Nacho, băiatul proprietarului, de aceeași vârstă cu mine, care urma să locuiască cu noi, ne-a ușurat mult șederea noastră acolo și ne-a ajutat să ne acomodăm mai ușor cu tot ceea ce înseamnă cultura spaniolă, iar în scurt timp am trecut de la colegi de apartament la prieteni. Prețul unei chirii variază, dar suma pe care o plăteam noi, 240 de euro pe lună (cheltuieli de întreținere incluse) este una medie și îți va garanta un trai decent, deși se poate găsi ceva și mai ieftin, în condiții aproximativ la fel de bune, dar nu neapărat într-o zonă centrală. Ceea ce aș recomanda oricui, însă, este să încerce să locuiască cu spanioli, pentru că în acest fel își vor îmbunătăți nivelul de limbă mult mai ușor și mai rapid.

După întâlnirea informativă de la începutul lunii septembrie, unde am intrat în contact pentru prima oară cu sutele de Erasmuși veniți din toate colțurile lumii, am început cursul de limbă spaniolă, unde, după un test inițial de verificare a nivelului, am fost repartizată la grupa corespunzătoare și am început să aprofundez tot mai mult cultura lor. Pentru mine acest curs a reprezentat o adevărată provocare, deoarece, nivelul C2 fiind, aveam colegi foarte buni, care se pregăteau să fie traducători pe limba spaniolă, iar eu nu studiasem niciodată limba în școală, ci aveam doar abilități destul de bune de comunicare datorită telenovelelor din copilărie (și cât de recunoscătoare le-am fost!), dar asta nu a făcut decât să mă determine să învăț și mai mult. Pe lângă cele 4 ore zilnice de curs, 2 de gramatică și 2 de conversație, și o diplomă la sfârșit, cursul de limbă spaniolă a reprezentat, pentru mine, o ocazie neprețuită de a cunoaște oameni noi, de la italieni, nemți și polonezi, la finlandezi, americani sau brazilieni. Majoritatea prieteniilor închegate ulterior au început la acest curs, iar atmosfera prin excelență multiculturală a reprezentat fundalul pe care am început să observ tot mai multe particularități despre fiecare țară cu care am intrat în contact, să aflu lucruri importante despre acestea, ca de exemplu sistemul educațional, și, nu în ultimul rând, să aprofundez mai mult tot ceea ce înseamnă cultura spaniolă.

Odată ce au început cursurile la facultate, lucrurile s-au mai schimbat puțin și o nouă aventură a început. Încă din primele zile, ceea ce m-a surprins în mod plăcut la sistemul educațional spaniol este relația foarte apropiată profesor-student, aceștia din urmă adresându-li-se profesorilor pe numele mic și fiind încurajați mereu să pună întrebări, să aibă păreri și să participe în mod activ la desfășurarea cursurilor. Campusul este destul de mare și bine dotat, iar Facultatea de Filosofie și Litere nu se lasă mai prejos. 4 săli de lectură (mereu pline, nu doar în timpul sesiunii), cantină și multe spații verzi, grădină botanică și xerox, facultatea oferă cele mai bune condiții pe care un student și le-ar putea dori. Un alt lucru surprinzător pentru mine a fost seriozitatea cu care studenții spanioli își tratau cursurile, de la prezența în număr foarte mare, la felul în care își făceau proiectele, activau la cursuri sau se pregăteau pentru examene. Comparativ cu sistemul nostru, în Spania informația este mult mai restrânsă, însă se mizează mult pe calitate și acest lucru se vede foarte clar în pregătirea studenților. Majoritatea materiilor le-am ținut în limba engleză, una singură în spaniolă, însă explicațiile de-a lungul semestrului au fost oferite în spaniolă adesea. Ce e bine de ținut minte e că oricât de bine documentat ai fi înainte să ajungi la destinație cu privire la materii, surprize vor putea să apară odată ajuns acolo, cum a fost și în cazul meu, dar soluții pot fi găsite întotdeauna. Am fost sprijinite de profesorii noștri de acolo, care au încercat să ne integreze cât mai mult în comunitatea studenților spanioli, m-am apropiat de câțiva de la care am aflat și mai multe despre tot ce înseamnă Spania, am avut prezentări, proiecte, deadline-uri și o sesiune de două săptămâni la sfârșit.

Experiența Erasmus înseamnă însă mai mult decât dezvoltare academică, te face mult mai atent și curios cu privire la lumea în care trăiești, iar pentru mine călătoriile au avut o pondere destul de importantă în lista de priorități. În mod normal, bursa nu îți acoperă toate cheltuielile, dar sacrificii financiare merită făcute, deoarece ca student poți călători foarte ieftin în cele mai neașteptate locuri. Am reușit să văd, astfel, în cele aproape 6 luni, Marbella, Ronda, Sevilla, Granada, Madrid, Gibraltar și Tarifa. Pe lângă asta, am avut posibilitatea să cunosc oameni din cele mai diferite țări europene și nu numai, să descopăr și alte culturi pe lângă cea spaniolă (am fost surprinsă, de exemplu, să aflu că avem cuvinte aproape identice cu cele ale polonezilor), și să fiu mai atentă la ceea ce mă înconjoară.

Ce mi-a plăcut cel mai mult la Spania au fost oamenii de acolo, foarte apropiați și calzi cu toată lumea, iar una dintre cele mai importante reușite în urma experienței au fost cele câteva prietenii apropiate cu persoane din Polonia, Franța, Belgia sau Germania, de exemplu. Au fost și situații limită uneori, însă tocmai astfel de momente îți întăresc încrederea în tine și te formează ca om. Erasmus, per ansamblu, pentru mine se poate rezuma la schimbare. După 6 luni de zile, îți rămân, pe lângă prieteniile legate, multe lecții învățate acolo și dorința de a aplica în țara ta ce ai dobândit acolo. În ceea ce mă privește, ca student, o astfel de experiență este esențială, pentru că te face mult mai independent, flexibil și mai tolerant, mai puțin superficial și mult mai conștient cu privire la lumea în care trăiești și tot ce presupune ea. Cu siguranță, pentru mine, experiența Erasmus a fost cel mai frumos lucru pe care am putut să îl fac pentru mine, pentru dezvoltarea mea personală. Unui posibil candidat îi spun că este una dintre cele mai bune decizii pe care o poate lua pentru el, și îi recomand să pornească fără ezitări la acest drum, cu mintea deschisă și dornic de a absorbi cât se poate de mult din această aventură – la urma urmei, doar o dată în viață poți să fii student Erasmus!